BEGRUNDELSE

1.Forslagets genstand

Dette forslag vedrører en afgørelse om fastlæggelse af den holdning, der skal indtages på Unionens vegne i Det Fælles Udvalg, der er nedsat ved Euro-Middelhavs-aftalen om luftfart mellem Den Europæiske Union og dens medlemsstater på den ene side og Det Hashemitiske Kongerige Jordan på den anden side ("aftalen") .

2.Baggrund for forslaget

2.1.Euro-Middelhavs-aftalen om luftfart mellem Den Europæiske Union og dens medlemsstater på den ene side og Det Hashemitiske Kongerige Jordan på den anden side

Aftalen har til formål at fremme en gradvis åbning af markedsadgang og harmonisering af lovgivninger for at komme tættere på EU, herunder inden for flyvesikkerhed, sikkerhedsbeskyttelse, lufttrafikstyring, økonomisk regulering, forbrugerbeskyttelse og miljø. Reglerne bør baseres på den relevante gældende lovgivning i Den Europæiske Union, jf. bilag III til denne aftale.

Aftalen indeholder bestemmelser om afskaffelse af alle restriktioner baseret på nationalitet, kapacitet og hyppighed mellem de to lande. Den giver også mulighed for vidtrækkende lovgivningsmæssig konvergens på områder som lufttrafikstyring, flyvesikkerhed, sikkerhedsbeskyttelse, miljø, konkurrence og forbrugerbeskyttelse.

Aftalen trådte i kraft den 2. august 2020.

2.2.Det Fælles Udvalg

Der er nedsat et fælles udvalg ved aftalens artikel 21. Det Fælles Udvalg er ansvarligt for forvaltningen af aftalen og sikrer, at den gennemføres korrekt.

I det øjemed samarbejder Det Fælles Udvalg inden for en lang række områder og fremsætter henstillinger og træffer afgørelser om de anliggender, som er udtrykkeligt omfattet af denne aftale. Dets hovedopgaver er at samarbejde ved at: a) fremme informationsudveksling på ekspertniveau om initiativer og udvikling inden for lovgivning eller forskrifter, herunder på områderne luftfartssikkerhed, flyvesikkerhed, miljø, luftfartsinfrastruktur (herunder slots), konkurrencevilkår og forbrugerbeskyttelse, b) undersøge regelmæssigt, hvilke følger aftalens gennemførelse får for forholdene på arbejdsmarkedet, især for beskæftigelsen, og ved at tilrettelægge formålstjenlige reaktioner på indvendinger, der findes berettigede, c) overveje eventuelle områder, hvor aftalen kan udbygges, herunder henstillinger om ændring af aftalen, og d) opnå konsensual enighed om forslag, fremgangsmåder eller dokumenter af proceduremæssig art i direkte tilknytning til denne aftales funktion.

I overensstemmelse med aftalens artikel 5 (Investering) undersøger Det Fælles Udvalg desuden spørgsmål om bilaterale investeringer i majoritetsdeltagelse eller ændringer i den faktiske kontrol med parternes luftfartsselskaber.

I henhold til aftalens artikel 21, stk. 3, fastsætter Det Fælles Udvalg selv sin forretningsorden.

2.3.Det Fælles Udvalgs påtænkte retsakt

Det Fælles Udvalg skal på sit første møde vedtage en afgørelse om vedtagelse af Det Fælles Udvalgs forretningsorden ("den påtænkte retsakt").

Formålet med den påtænkte retsakt er at vedtage den forretningsorden, der danner grundlag for Det Fælles Udvalgs organisation og funktion, jf. aftalens artikel 21, stk. 3, med henblik på at muliggøre aftalens korrekte gennemførelse.

3.Den holdning, der skal indtages på Unionens vegne

Den holdning, der skal indtages på Unionens vegne, bør have til formål, at forretningsordenen for Det Fælles Udvalg, der fastlægges ved aftalen, vedtages. Holdningen bør baseres på udkastene til Det Fælles Udvalgs afgørelser.

4.Retsgrundlag